Id-Deċiżjoni tal-Kunsill
tat-18 ta' Marzu 1975
li tikkonkludi konvenzjoni internazzjonali dwar is-simplifikazzjoni u l-armonizzazzjoni tal-proċeduri doganali u li taċċetta l-Anness ta' magħha dwar l-imħażen tad-dwana
(75/199/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea,
Wara li kkunsidra r-rakkomandazzjoni mill-Kummissjoni,
Billi l-konvenzjoni internazzjonali dwar is-simplifikazzjoni u l-armonizzazzjoni tal-proċeduri doganali innegozjata fi ħdan il-Kunsill għall-Kooperazzjoni Doganali tist'a tikkontribwixxi b'mod effettiv għall-iżvilupp tal-kummerċ internazzjonali;
Billi, skond l-Artikolu 11 ta' dik il-konvenzjoni, kull Parti Kontraenti għandha, meta tikkonkludi l-konvenzjoni, taċċetta wkoll wieħed mill-Annessi tagħha; billi l-Komunità għandha għaldaqstant taċċetta l-Anness dwar l-imħażen tad-dwana;
Billi dik il-Konvenzjoni għandha għaldaqstant tiġi konkluża u l-Anness tagħha jiġi aċċettat,
IDDEĊIEDA KIF ĠEJ:
L-Artikolu 1
Il-konvenzjoni internazzjonali dwar is-simplifikazzjoni u l-armonizzazzjoni tal-proċeduri doganali u l-Anness tagħha dwar l-imħażen tad-dwana qegħdin hawnekk jiġu konklużi u aċċettati rispettivament f'isem il-Komunità.
It-testi tal-konvenzjoni u ta' l-Anness jinsabu fl-Anness ta' din id-Deċiżjoni.
L-Artikolu 2
Il-President tal-Kunsill qiegħed hawnhekk jingħata s-setgħa li jaħtar il-persuni awtorizzati sabiex jiffirmaw il-konvenzjoni msemmija fl-Artikolu 1 u li jaċċettaw l-Anness imsemmi wkoll fl-Artikolu 1 u li jikkonferixxi fuqhom is-setgħat meħtieġa sabiex jorbtu lill-Komunità.
Dawn il-persuni għandhom ukoll jinfurmaw lis-Segretarju Ġenerali tal-Kunsill għall-Kooperazzjoni Doganali li, għall-applikazzjoni ta' l-Anness imsemmi hawn fuq, it-territorji doganali ta' l-Istati Membri tal-Komunità Ekonomika Ewropea għandhom jitqiesu bħala territorju wieħed.
Magħmula fi Brussel, fit-18 ta' Marzu 1975.